จีดีพีไตรมาส2ยังทะยานต่อ
ธปท.ชี้เศรษฐกิจเดือน มิ.ย.ขาขึ้น เร่งประเมินเรือล่มกระทบนักท่องเที่ยวจีน คาดไตรมาส 4 ไฮซีซั่นเข้าสู่ภาวะปกติ
1 ส.ค. 2561

ธปท.ชี้เศรษฐกิจเดือน มิ.ย.ขาขึ้น เร่งประเมินเรือล่มกระทบนักท่องเที่ยวจีน คาดไตรมาส 4 ไฮซีซั่นเข้าสู่ภาวะปกติ
น.ส.พรเพ็ญ สดศรีชัย ผู้อำนวยการสำนักวิเคราะห์ภาวะเศรษฐกิจ ฝ่ายเศรษฐกิจมหภาค สายนโยบายการเงิน ธนาคารแห่งประเทศไทย (ธปท.) เปิดเผยถึงตัวเลขเศรษฐกิจและการเงินเดือน มิ.ย. และไตรมาส 2 ของปี 2561 ว่า จากเครื่องชี้ต่างๆ ทำให้คาดว่าจีดีพีในไตรมาส 2 จะเติบโตต่อเนื่องจากไตรมาสแรกที่จีดีพีขยายตัวถึง 4.8% โดยการฟื้นมาจากทั้งฝั่งความต้องการในกลุ่ม ส่งออก การใช้จ่ายและการลงทุนภาคเอกชนขยายตัวเร่งขึ้นตามการใช้จ่าย ในเกือบทุกหมวดสินค้า ส่งผลให้การผลิตภาคอุตสาหกรรมขยายตัวตามด้านการใช้จ่ายภาครัฐขยายตัวทั้งรายจ่ายประจำและรายจ่ายลงทุน ขณะที่ผลผลิตการเกษตรขยายตัวดีขึ้นทำให้รายได้เกษตรเดือน มิ.ย.บวก 4.3% ต่อเนื่องจากเดือน พ.ค.ที่บวก 8.2%
ด้านเสถียรภาพเศรษฐกิจ อัตราเงินเฟ้อทั่วไปเร่งขึ้นจากไตรมาสก่อน จากราคาพลังงานที่สูงขึ้น เงินเฟ้อพื้นฐานทยอยปรับเพิ่มขึ้นทั้งในกลุ่มอาหารและมิใช่อาหาร อัตราการว่างงานลดลงเล็กน้อย สำหรับดุลบัญชีเดินสะพัดเกินดุลต่อเนื่องตามรายรับจากภาคการส่งออกและการท่องเที่ยว ขณะที่ดุลบัญชีเงินทุนเคลื่อนย้ายขาดดุลสุทธิ
สำหรับภาวะเศรษฐกิจเดือน มิ.ย. 2561 เศรษฐกิจไทยขยายตัวต่อเนื่องจากเดือนก่อน จากอุปสงค์ทั้งในและ ต่างประเทศ โดยการส่งออกสินค้าและภาคการท่องเที่ยวขยายตัวดี ขณะที่การบริโภคภาคเอกชน ขยายตัวในเกือบ ทุกหมวดการใช้จ่าย ส่งผลให้การผลิตภาคอุตสาหกรรมขยายตัวสอดคล้อง กัน การลงทุนภาคเอกชนขยายตัวจากหมวดเครื่องจักรและอุปกรณ์
น.ส.พรเพ็ญ กล่าวต่อว่า อยู่ระหว่างประเมินผลกระทบจากเหตุการณ์เรือล่มที่ จ.ภูเก็ต ที่เกิดขึ้นเมื่อเดือน ก.ค.ที่ ผ่านมา ส่งผลให้มีนักท่องเที่ยวเสียชีวิตและบาดเจ็บจำนวนมากส่วนใหญ่เป็นนักท่องเที่ยวจีน โดยจะติดตามสถานการณ์เพื่อรายงานข้อมูลเสนอให้คณะกรรมการนโยบายการเงิน (กนง.) รับทราบ
"เหตุการณ์นี้กระทบความเชื่อมั่นนักท่องเที่ยวจีน เห็นจากเดือน ก.ค. ยอดจองที่พักลดลงเป็น 2 หลักเทียบกับเดือน มิ.ย." น.ส.พรเพ็ญ กล่าว
ทั้งนี้ คาดว่าจะเกิดผลกระทบกับจำนวนนักท่องเที่ยวในไตรมาส 3 โดยประเมินว่านักท่องเที่ยวจีนจะกลับมาเที่ยวไทยตามปกติในไตรมาส 4 ซึ่งเป็นช่วงฤดูกาลท่องเที่ยว ซึ่ง ธปท.ประมาณการภาพรวมนักท่องเที่ยวในปี 2561 มีจำนวน 38.3 ล้านคน โดยครึ่งปีแรกมีจำนวนนักท่องเที่ยว 19.5 ล้านคน โดยเฉพาะไตรมาส 2 ภาคการท่องเที่ยวดีกว่าที่คาด เติบโตถึง 9.1% คิดเป็นจำนวน นักท่องเที่ยว 8.87 ล้านคน